Nariadenie Rady (ES) č. 57/2004
z 27. októbra 2003,
ktorým sa mení a dopĺňa rozhodnutie Komisie 2002/602/ESUO o spravovaní určitých obmedzení dovozu určitých výrobkov z ocele z Ruskej federácie
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 133,
so zreteľom na návrh Komisie,
keďže:
(1) Dňa 1. decembra 1997 nadobudla účinnosť Dohoda o partnerstve a spolupráci medzi Európskymi spoločenstvami a ich členskými štátmi na jednej strane a Ruskou federáciou na strane druhej [1].
(2) Článok 21 Dohody o partnerstve a spolupráci ustanovil, že obchod s výrobkami v rámci Európskeho spoločenstva uhlia a ocele (ďalej len "ESUO") sa spravuje podľa hlavy III, najmä jej článku 15 a podľa ustanovení dohody.
(3) ESUO a vláda Ruskej federácie uzatvorili 9. júla 2002 takúto Dohodu o obchode s určitými výrobkami z ocele [2], schválenú v mene ESUO rozhodnutím Komisie 2002/603/ESUO [3].
(4) Platnosť Zmluvy o ESUO uplynula dňa 23. júla 2002. Podľa článku 10 ods. 2 Dohody o obchode s určitými výrobkami z ocele zmluvné strany súhlasili, že by sa malo pokračovať a že všetky práva a povinnosti by mali pokračovať i po takomto uplynutí platnosti.
(5) Vláda Ruskej federácie v súlade s článkom 3 ods. 3 dohody požaduje previesť určité čiastky množstevných limitov nevyužitých v roku 2002, potvrdený prenos pre každú skupinu výrobkov je nasledovný: 2186980 kg do SA1, ,10802830 kg do SA1a 4200000 kg do SA2, 2505046 kg do SA3, 0 do SA4, 272850 kg do SB1, 4200000 do SB2 a 11550000 do SB3.
(6) V súlade s článkom 3 ods. 4 dohody, vláda Ruskej federácie požaduje transfer 4000 ton zo skupiny výrobkov SB2 a 6000 ton výrobkov zo skupiny výrobkov SB3 do skupiny výrobkov SA1a.
(7) Strany vstúpili do rokovaní podľa ustanovení schválenej zápisnice č. 2 uvedenej dohody a dohodli sa, že pokrytie výrobkov dohody má byť rozšírené, aby obsahovalo aj skupiny výrobkov SA5 a SA6. Takého rozšírenie je predmetom novej dohody, ktorou sa mení a dopĺňa predchádzajúca dohoda.
(8) Spoločenstvo schválilo uzatvorenie novej dohody, ktorá nadobudla účinnosť v deň jej podpísania [4].
(9) Je nevyhnutné súčasne zmeniť a doplniť rozhodnutie Komisie 2002/602/ESUO o spravovaní určitých dovozných obmedzení určitých výrobkov z ocele z Ruskej federácie [5], berúc do úvahy požiadavku prenosu, požiadavku transferu a novú dohodu,
PRIJALA TOTO NARIADENIE:
Článok 1
Rozhodnutie 2002/602/ESUO sa mení a dopĺňa takto:
1. Príloha I sa nahrádza znením priloženej prílohy I.
2. Príloha IV sa nahrádza znením priloženej prílohy II.
Článok 2
Dovozy tovarov patriacich pod skupiny výrobkov SA5 a SA6 do spoločenstva, sprevádzané podpornou dokumentáciou [6], ktorá bola vydaná pred dňom nadobudnutia účinnosti tohto nariadenia, nevyžadujú dovozné povolenie, ako je to uvedené v rozhodnutí Komisie 2002/602/ESUO, najmä v jeho článku 2.
Článok 3
Výrobky uvedené v skupinách výrobkov SA5 a SA6, ako je to ustanovené v prílohe I, s pôvodom v Ruskej federácii a dovezené do spoločenstva od 1. januára 2003 sa počítajú napriek príslušným množstevným obmedzeniam ustanoveným v prílohe II pre rok 2003.
Článok 4
Toto nariadenie nadobúda účinnosť 10. deň nasledujúci odo dňa jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Luxemburgu 27. októbra 2003